Diari Oficial de la Generalitat Valenciana


Sumari del DOGV 2705, del 08-03-1996 (1996/837631)

ORDRE de 1 de març de 1996 de la Conselleria d'Indústria i Comerç, per la qual es regulen les ajudes en matèria de modernització del comerç interior i promoció comercial.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/01/(3)/dof/vci/html**

### Dades del document

Número de DOGV
:   2705

Data del DOGV
:   08-03-1996

Secció del DOGV
:   DISPOSICIONS GENERALS

Número del document
:   1996/837631


Data del document
:   01-03-1996

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

ORDRE de 1 de març de 1996 de la Conselleria d'Indústria i Comerç, per la qual es regulen les ajudes en matèria de modernització del comerç interior i promoció comercial.   
La situació actual del sector comercial exigeix augmentar els esforços destinats a la modernització, a fi de preparar-lo adequadament per als reptes que li ofereix un entorn cada vegada més obert i competitiu, així com un consumidor com més va més exigent i format. La millora de la competitivitat del sector tindrà repercussions altament positives per als consumidors i per al conjunt de l'economia a la Comunitat Valenciana, per la qual cosa cal realitzar una tasca efectiva de suport a la modernització i professionalització d'aquest, amb especial atenció a aquells projectes que siguen generadors d'inversió induïda i fonts de creació de riquesa.  
D'altra banda, cal incidir en la internacionalització de les nostres empreses, així com en tots aquells aspectes que fan possible la presència dels nostres productes en els principals mercats exteriors, a través del suport a inversions i projectes de promoció adequats, que permeten incrementar el tradicional caràcter obert i exportador de l'economia valenciana i, per tant, contribuir al nostre creixement econòmic.  
Així, atés que la Llei 8/86, de 29 de desembre, d'Ordenació del Comerç i de les Superfícies Comercials preveu, en el capítol I del títol IV, l'acció de foment que ha de desenvolupar la Generalitat Valenciana pel que fa a la reforma de les estructures comercials i al perfeccionament de la formació professional dels comerciants, directius i empleats del sector de la distribució comercial, així com la necessitat de preparar el nostre sistema distributiu per als reptes que li oferiran els pròxim anys, aquesta Conselleria d'Indústria i Comerç ha considerat convenient crear un nou marc d'ajudes per a la modernització del comerç interior i la promoció comercial que, tenint en compte totes aquestes circumstàncies, siga capaç d'incentivar la realització dels projectes d'inversió necessaris per a aconseguir l'increment en l'eficiència i competitivitat del sector.  
Finalment, s'indica que les ajudes que es concedisquen d'acord amb el que preveu aquesta ordre, ho seran en el marc del que disposa l'apartat 3.2 de les directrius comunitàries sobre ajudes estatals a les pime, adoptades per la Comissió amb data 20 de mayo de 1992 (92/C 213/02) (DOCE 19.08.92).  
En virtut d'això, aquesta Conselleria d'Indústria i Comerç ha disposat:  
TíTOL I  
Disposicions generals  
Article 1. Objecte i àmbit  
1. L'objecte d'aquesta ordre és establir el règim de la concessió d'ajudes en matèria de modernització del comerç interior i promoció comercial per a les accions que s'indicaran, d'acord amb les consignacions pressupostàries que per a l'exercici 1996 estableix la Llei de Pressupostos de la Conselleria d'Indústria i Comerç.  
2. El règim d'ajudes serà d'aplicació tal com determinen els articles següents.   
Article 2. Accions a les quals es pot donar suport  
1. Les ajudes establides podran anar destinades a les actuacions següents:  
a) Accions formatives adreçades a augmentar la capacitació tècnica i professional dels agents de la distribució comercial.  
b) Realització d'estudis i investigacions de caràcter comercial.  
c) Actuacions que tinguen per objecte la racionalització, el desenvolupament i la modernització de les estructures o processos de distribució o comercialització.  
d) Actuacions adreçades a potenciar els processos de cooperació, tant en l'àmbit empresarial com entre l'administració local o autonòmica a fi de modernitzar les estructures comercials.  
e) Accions que tinguen per objecte la promoció i comercialització dels productes de la Comunitat Valenciana.  
2. La Conselleria d'Indústria i Comerç, sense perjudici de la realització directa o per contracte d'accions que porten a la consecució de les finalitats esmentades podrà també subscriure a aquest efecte convenis de col·laboració amb organismes públics o entitats de caràcter privat en els quals es fixaran les activitats a desenvolupar, els programes i els objectius que es perseguisquen, les ajudes que cal concedir i les altres condicions necessàries per a l'execució.  
3. Les ajudes que s'estableixen en aquesta ordre es materialitzaran per mitjà de:  
a) Subvencions  
b) Suports a les operacions de crèdit que les persones físiques o jurídiques relacionades amb el sector comercial i productiu en general, formalitzen amb les entitats financeres que tinguen subscrits convenis de col·laboració amb la Generalitat Valenciana.  
Article 3. Beneficiaris de les ajudes  
Podran ser beneficiaris de les ajudes les entitats locals, empreses públiques, associacions empresarials, institucions i petites i mitjanes empreses.  
Article 4t. Presentació de sol·licituds i termini  
1. Les sol·licituds per a l'obtenció de les ajudes que regula aquesta ordre, hauran d'adreçar-se a la Direcció General de Comerç i es presentaran en l'imprès normalitzat, en els corresponents serveis territorials de Comerç o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'acompanyar-se, a més de la documentació que per a cadascuna de les ajudes concretament estableixen els corresponents articles d'aquesta ordre, dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal.  
b) Declaració responsable de trobar-se el sol·licitant al corrent en el compliment de les seues obligacions fiscals i davant de la Seguretat Social, en els termes previstos en l'Ordre de 7 de gener de 1991, de la Conselleria d'Economia i Hisenda.  
c) Memòria descriptiva de l'actuació per a la qual se sol·licita l'ajuda, amb expressió de les fases i els terminis de realització, pressupost detallat per partides o factura proforma.  
d) Declaració d'altres ajudes públiques sol·licitades o concedides per al mateix projecte, si n'hi haguera.  
3. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalmente s'hi adopte.  
4. El termini de presentació de sol·licituds s'establirà per a cada tipus d'ajuda en els articles corresponents d'aquesta ordre.  
Article 5. Criteris d'avaluació de les sol·licituds  
Per a la concessió de les ajudes es valorarà, entre altres aspectes, la incidència del projecte en la modernització del comerç interior o en la promoció i comercialització dels productes de la Comunitat Valenciana.  
Article 6. Resolució de la concessió d'ajudes  
1. La Direcció General de Comerç podrà demanar al sol·licitant l'aportació addicional d'altres documents o dades complementàries que considere necessaris per resoldre la sol·licitud presentada.  
2. Vista la proposta formulada per la Comissió d'Ajudes a la Comercialització, el conseller d'Indústria i Comerç dictarà la resolució de concessió de l'ajuda, que fixarà expressament la quantia i incorporarà, si s'escau, les condicions, obligacions i determinacions accessòries a les quals s'haja de sotmetre el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Així mateix, podran establir-se els terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. En aquells supòsits en què ho aconselle la concurrència de circumstàncies excepcionals podrà autoritzar-se la concessió d'ajudes que superen els límits establits amb caràcter general per a cadascuna en aquesta ordre, respectant, en tot cas, les dotacions pressupostàries corresponents.  
4. De la mateixa manera, per tal d'assegurar la consecució dels objectius que justifiquen les ajudes que estableix aquesta disposició, i per als supòsits en què les actuacions necessàries o convenients per a això no es troben entre les expressament previstes en aquesta norma, podran concedir-se altres ajudes diferents a les que es preveuen, respectant els límits establits en el paràgraf anterior.  
5. El termini per a resoldre les sol·licituds que es formulen per a la concessió de les ajudes que estableix aquesta ordre serà de dos mesos comptadors des de la data de finalització del termini de presentació de sol·licituds.  
Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Resolució d'incidències  
1. L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió, i especialment els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions  
1. La Direcció General de Comerç podrà realitzar el control i seguiment de les accions a través de les comprovacions que considere necessàries.  
2. La Direcció General de Comerç en els supòsits que ho considere procedent, i especialment quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè col·labore en la redacció o execució o assumisca la direcció tècnica de la realització. Amb aquesta finalitat, el beneficiari tindrà l'obligació, quan així ho determine la corresponent resolució de concessió de l'ajuda, de posar en coneixement d'aqueix centre directiu el començament de les actuacions.  
3. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.   
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els terminis fixats per a la concessió de l'ajuda.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre, i llevat que per circumstàncies concurrents es determine un termini diferent en la resolució de concessió de l'ajuda, hauran de presentar:  
a) Factures de la despesa efectuada, d'acord amb la normativa vigent. Quan es tracte de les despeses que realitzen les corporacions locals, serà suficient a aquests efectes la presentació dels corresponents certificats de despesa expedits per la Intervenció.   
b) En les subvencions per a inversions, la presentació, a més, de l'acreditació del pagament per qualsevol de les formes que accepta la normativa i els usos vigents. Quan es tracte d'inversions que realitzen les corporacions locals, serà suficient a aquests efectes la presentació dels corresponents certificats de despesa expedits per la Intervenció, acompanyats, si s'escau, del corresponents certificacions dUobra..   
c) Documentació acreditativa de trobar-se el sol·licitant al correnten el compliment de les obligacions fiscals i davant de la Seguretat Social en els termes previstos en l'Ordre de 7 de gener de 1991, de la Conselleria d'Economia i Hisenda.  
d) Acreditació, si s'escau, del compliment de les obligacions i condicions que s'hagueren establit en la resolució.  
3. Amb caràcter general, no serà subvencionable l'IVA satisfet per l'adquisició de béns o serveis, i en general qualsevol impost pagat pel beneficiari.   
No serà aplicable el que es disposa en el paràgraf anterior en els supòsits de realització d'activitats de promoció, promogudes per entitats sense ànim de lucre quan l'import de la subvenció en cobrisca la totalitat del cost.  
Article 10. Pagament anticipat de les ajudes  
Per a les ajudes previstes en el títol II, podrà avançar-se el pagament de l'ajuda amb anterioritat a la realització del projecte en un 40% de l'import concedit, després que el beneficiari haja presentat l'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.  
Article 11. Obligacions del beneficiari  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el conjunt excedisquen els límits establits, podrà donar lloc a la minorització de la subvenció concedida.  
2. El fet que el beneficiari incomplisca qualsevol dels requisits, condicions i altres circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc que l'òrgan competent per a la concessió de les ajudes incoe el corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. En la difusió de les accions subvencionades, s'haurà de fer constar de manera explícita el suport de la Conselleria d'Indústria i Comerç.  
TíTOL II  
Ajudes en matèria de formació  
Article 12. Objecte i beneficiaris  
La finalitat de les ajudes que regula aquest títol és augmentar la capacitació tècnica i professional dels agents del sector i podran accedir-hi totes les entitats, públiques o privades, sense ànim de lucre que pretenien la realització d'activitats formatives que tinguen per objecte millorar la preparació tècnica i professional dels comerciants, sempre que acrediten la capacitat i els mitjans suficients per portar-les a cap.  
Així mateix, i amb caràcter excepcional, també podran accedir a aquestes ajudes les formes associades o integrades de comerciants, independentment de la configuració jurídica que adopten.  
Article 13. Modalitats d'ajuda  
Les ajudes que s'estableixen en aquest títol es destinaran a la realització de les següents activitats:  
a) Cursos de formació comercial general la finalitat dels quals siga la capacitació tècnica, l'actualització i/o l'especialització del personal que preste els serveis o vulga accedir al sector de la distribució, en els diferents nivells.  
b) Cursos de formació comercial específica la finalitat dels quals siga aprofundir en determinades matèries dins del camp de la distribució, per aconseguir una formació més especialitzada, adreçada fonamentalment a tècnics, directius d'empresa, i postgraduats.  
c) Jornades tècniques, taules redones, conferències i congressos que aprofundisquen en temes monogràfics, o tracten aspectes fonamentals de la distribució comercial, facilitant la presa de contacte i la posada en comú dels coneixements i experiències dels diferents estaments interessats en el sector.  
d) Viatges que donen a conéixer, entre els empresaris del sector, pràctiques o experiències comercials que estiguen implantades, amb èxit contrastat, en altres ciutats o països.  
e) Beques per a la investigació sobre aspectes de la distribució, assistència a cursos d'especialització o accions formatives puntuals que es desenvolupen fora del territori de la Comunitat Valenciana.  
f) Anàlisi de les necessitats de formació del sector del comerç minorista a través de l'estudi i/o l'avaluació d'aquestes.  
g) Accions específiques que es destinen a la formació de formadors.  
Article 14. Quantia de les ajudes i criteris d'avaluació  
1. Per a la concessió de l'ajuda sol·licitada i, si s'escau, per a determinar-ne la quantia, es tindran en compte l'adequació als objectius i les finalitats d'aquesta ordre, la naturalesa de les accions proposades, els destinataris sobre els quals incideixen, el grau possible d'impacte positiu en el sector, el col·lectiu o el territori corresponent i l'experiència anterior en accions semblants.  
2. Les ajudes establides en aquest títol, podran arribar fins al 70% del pressupost estimat i, excepcionalment, ateses les especials característiques del projecte, superar aquest límit fins a cobrir l'import efectiu de la despesa.  
Article 15. Presentació de sol·licituds i termini   
1. Les sol·licituds per a l'obtenció de les ajudes es presentaran amb antelació suficient a la data prevista per al començament de l'activitat. En aquestes sol·licituds figurarà el període de realització del projecte i en les referides a les accions que comprenen els apartats a), b) i c) de l'article 13é es faran constar, a més, les dates de començament, horari, programa i currículum del professorat.  
2. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 30 de juny de 1996.  
TíTOL III  
Ajudes a la realització d'estudis sobre el sector comercial  
Article 16. Objecte i beneficiaris   
Podran accedir a les ajudes que conté aquest títol les entitats locals, empreses públiques, associacions empresarials i institucions, que promoguen la realització d'activitats d'estudi i investigació referides al sector comercial o a processos de comercialització.  
Article 17. Modalitats d'ajuda   
Les ajudes aniran adreçades a la realització d'activitats d'estudi i investigació sobre els aspectes que a continuació es relacionen, així com a la difusió dels resultats d'aquestes.  
1. La determinació d'estratègies i inversions a desenvolupar en equipaments comercials col·lectius o en actuacions territorials d'inspiració comercial.  
2. L'anàlisi de les estructures i processos de comercialització d'àmbits geogràfics o sectorials concrets i de les tendències d'evolució.  
3. Obtenir el coneixement de qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.  
Article 18. Condicions específiques   
a) En els estudis que versen sobre equipaments col·lectius s'haurà de determinar, almenys, la ubicació, les dimensions i les altres característiques físiques, així com les propostes organitzatives, funcionals i de gestió comercial que resulten més adequades per a garantir-ne la viabilitat.  
b) Aquells que tinguen per objecte actuacions a realitzar en determinats espais urbans de condició comercial per a convertir-los en espais per a vianants o millorar-ne l'ús per als vianants, hauran d'incloure almenys l'estudi del trànsit per a vianants i rodat, les necessitats d'aparcament, els materials d'utilització idònia, el mobiliari urbà, la senyalització i altres elements particulars que puguen ubicar-se en l'esmentat espai urbà.  
c) En el cas dels estudis sectorials s'analitzaran suficientment les condicions de la producció, la distribució i el consum i s'investigaran les relacions.  
Article 19. Quantia de les ajudes i criteris d'avaluació  
1. Per a la concessió de l'ajuda sol·licitada i, si s'escau, per a determinar-ne la quantia, es prendrà en consideració la incidència sectorial i/o territorial de l'estudi, així com l'aplicació d'aquest a projectes en matèria d'ordenació o modernització del comerç.  
2. Les ajudes consistiran en la concessió de subvencions, d'acord amb les quanties següents:  
a) Subvenció, que podrà assolir fins l'import total del cost en els supòsits de realització dels estudis esmentats en el punt 1r de l'article 17.  
b) Subvenció de fins un 70% del cost en els supòsits de realització i/o difusió dels estudis que es preveuen en els punts 2 i 3 de l'article 17.  
Article 20. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest títol, es presentaran amb anterioritat a la finalització de l'actuació projectada, acompanyades, a més de la documentació establida amb caràcter general, de la següent que s'escaiga:  
1. Entitats locals  
a) Certificat de l'acord plenari de l'entitat o entitats sol·licitants on s'expresse la voluntat de sol·licitar-hi la subvenció.  
b) Declaració de les fonts de finançament del projecte.  
2. Les empreses de titularitat pública o mixta podran substituir l'acord plenari previst en l'apartat anterior si ho sol·liciten el president del consell d'administració o el conseller delegat, havent de presentar-hi, a més, l'acreditació de la participació de l'entitat pública en el capital, així com la declaració de les fonts de finançament del projecte.  
El termini de presentació de sol·licituds comprendrà de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
TíTOL IV  
Ajudes a la modernització del comerç interior  
Article 21. Criteris d'avaluació  
D'entre les ajudes previstes en aquest títol, tindran preferència les que tinguen per objecte la realització de projectes d'inversió promoguts per agrupacions i cooperatives de comerciants i altres associacions sense ànim de lucre, que responguen a les formulacions d'un pla general per a la racionalització, desenvolupament i modernització de les estructures o processos de distribució o comercialització.  
Així mateix, tindran caràcter prioritari les referides a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants, les actuacions dels quals compten, si s'escau, amb l'autorització de l'ajuntament o de l'autoritat competent.  
CAPíTOL I  
Suport a la creació i modernització  
 d'infraestructures comercials  
Article 22. Objecte i beneficiaris  
Podran accedir a les ajudes que conté aquest capítol les entitats locals i les empreses de titularitat municipal o mixtes, així com les formes de comerç associat o integrat, amb independència de la fórmula jurídica, que pretenguen escometre alguna d'aquestes actuacions:  
1. Modernització, ampliació, trasllat i/o reforma de l'estructura física i instal·lacions complementàries dels equipaments comercials col·lectius, incloent-hi l'execució d'aquelles obres de caràcter provisional que calguen per a la consecució de les esmentades finalitats.  
2. Obres i instal·lacions en carrers i places de caràcter bàsicament comercial per a la transformació o adequació de l'ús per a vianants exclusiu o preferent.  
3. Altres projectes que, tot i no estar previstos en els anteriors apartats, coadjuven a l'efectiva racionalització, desenvolupament i modernització de les infraestructures comercials o repercutisquen en els comerços minoristes vinculats a una estructura organitzativa superior de caràcter econòmic.  
Article 23. Quantia i condicions de les ajudes  
Les ajudes podran consistir en:  
a) Subvenció, de fins un 50%, amb el límit de 54.705.120 de pessetes, de la inversió projectada en unitats físiques de comerç agrupat, com a conseqüència de la realització d'un estudi anterior o d'un pla d'actuacions predeterminat que garantisca un funcionament viable, sense noves inversions, a mitjà termini .  
b) Subvenció de fins un 40%, amb un límit de 43.260.613 de pessetes, del cost dels projectes de reforma que afecten l'estructura comercial de les unitats físiques de comerç agrupat, o del cost de projectes que comporten una millora de l'ús per a vianants en espais urbans específics.  
No es podrà donar suport a les despeses de reparació, substitució o manteniment.  
En el cas en què els projectes subvencionats que s'hagen de desplegar s'executen per fases la suma de les ajudes a les diferents fases no podrà superar els límits esmentats.  
En les actuacions que consisteixen en obres d'espais urbans per a vianants o millora de l'ús per a vianants, serà requisit necessari que es realitze activitat econòmica almenys en el 70% dels locals ubicats a la planta baixa de les àrees afectades, sempre que en un mínim del 50% d'aquests es desenvolupe una activitat comercial, llevat d'aquelles actuacions que consistisquen en la millora dels accessos a les esmentades zones, o dels espais d'intercomunicació entre elles.  
Article 24. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol, es presentaran amb anterioritat a la realització de l'actuació projectada, acompanyades, a més de l'establida amb caràcter general, de la documentació següent que s'escaiga:  
1.1 Entitats locals  
a) Certificat de l'acord plenari de l'entitat o entitats sol·licitants on s'expresse la voluntat de sol·licitar la subvenció.  
b) Declaració de les fonts de finançament del projecte.  
c) Documentació que acredite, si s'escau, la disponibilitat dels terrenys.  
d) Terminis d'execució previstos.  
e) Document gràfic sobre l'estat actual.  
1.2 Les empreses de titularitat municipal o mixta acompanyaran, a més, l'acreditació de la participació de l'entitat local en el capital i, si s'escau, l'estudi economico-financer de la inversió prevista.  
2 El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
CAPíTOL II  
Suport a la modernització de les pime comercials  
Secció primera  
Disposicions comunes  
Article 25. Concepte de pime  
A l'efecte de les ajudes regulades en aquest capítol s'entendrà per pime aquelles empreses que no superen els 250 treballadors, que tinguen una facturació anual inferior a 20 M ecus. Si un o diversos socis no reuneixen aquests requisits hauran de tenir una participació inferior al 25%, llevat que es tracte d'empreses de capital risc o inversions institucionals que no hi exercisquen control.  
Article 26. Objecte, beneficiaris i condicions  
1. Les ajudes que conté aquest capítol tenen per objecte potenciar l'increment del nivell d'associacionisme i integració, així com el nivell de competitivitat de les unitats empresarials del sector comercial considerades com a petites i mitjanes empreses, facilitant-los la resposta a la necessitat de procedir a l'assimilació tecnològica, la racionalització dels canals de la distribució, la potenciació del sector com a prestador de serveis, l'adequació a les noves tendències urbanes que dinamitzen el comerç, i proporcionar-los instruments per a competir davant de la creixent penetració comercial exterior, així com promocionar les diverses formes d'associació i integració comercial.  
2. A aquests efectes els beneficiaris de les ajudes que es regulen en aquest capítol seran les persones físiques o jurídiques qualificades com a pime, que exercisquen l'activitat comercial en algun dels sectors relacionats en l'annex 1, o que vagen a accedir-hi, i que pretenguen portar a cap projectes, en els seus establiments comercials, que reunisquen les següents condicions:  
- No propiciar o consolidar situacions que limiten la lliure competència.  
- Ser viables econòmicament i financerament.  
- Introduir innovacions que, a criteri de la Conselleria d'Indústria i Comerç, representen millores significatives en la funció pròpiament comercial, a través de la introducció de noves tecnologies tangibles o intangibles.  
3. Així mateix i a l'efecte de les ajudes previstes en aquest capítol, s'entendrà per empresa i comerç preexistent el que justifique estar donat d'alta en l'impost d'activitats econòmiques amb un any d'antelació a la data de presentació de la sol·licitud.  
4. A l'efecte de les ajudes que regula aquest capítol, no es computaran com a despeses d'inversió les despeses d'estudi o projecte, (llevat que els serveis tècnics de la Direcció General de Comerç les exigisquen), fons de comerç, drets de traspàs, despeses d'alta, permisos i llicències i compra de mercaderies que siguen objecte de comercialització.  
5. D'acord amb la diferent problemàtica territorial i/o sectorial dels establiments comercials, la Direcció General de Comerç podrà establir criteris de prioritat d'acord amb la tramitació i concessió de les corresponents subvencions.  
Sense perjudici de l'anterior, podran ser objecte de suport els projectes presentats per altres sectors no inclosos en l'annex 1, si així ho estima la Comissió de Suports a la Comercialització.  
Article 27. Presentació de sol·licituds i termini  
1. Les sol·licituds formulades en l'imprés normalitzat i presentades, llevat del supòsit previst en l'article 28.2 apartat D) d'aquesta ordre, amb anterioritat a la finalització de l'actuació o inversió, aniran acompanyades de l'avantprojecte on conste: memòria detallada del projecte a desenvolupar, on s'indicaran els terminis d'execució; plànols de situació i distribució actual i futura; pressupostos o factures proforma de la inversió projectada i, si s'escau, llicència municipal d'obres i/o d'obertura/activitat o acreditació d'haver-s'hi sol·licitat i, si s'escau, justificant de recepció de la sol·licitud de préstec formulada a l'entitat financera.  
2. El termini de presentació de sol·licituds de concessió de les ajudes regulades en aquest capítol comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 30 de juny de 1996.  
Secció segona  
Suport financer  
Article 28. Objecte i modalitats d'ajudes  
1. Les ajudes destinades a facilitar, a les petites i mitjanes empreses que conté aquest títol, l'accés als recursos financers i reduir-ne el cost, a fi de potenciar la inversió en la PIME comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaran a través de suports a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a aquests efectes, la Generalitat Valenciana subscriga amb aquestes.  
2. La destinació del finançament haurà de ser l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat o agrupat físicament i implantacions en àrees insuficientment dotades:  
A) Obres de construcció, condicionament i reforma de locals.  
B) Immobilitzat material nou.  
C) Adquisició de sòl i locals comercials, sempre que la inversió estiga destinada a l'ampliació d'establiments ja existents i es realitze, conjuntament, el condicionament d'aquests, i es mantinga l'activitat comercial anterior.  
Així mateix, es podrà donar suport a aquesta inversió quan vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant exercisca l'activitat almenys deu anys en el local objecte de compra i reforma.  
Es considerarà igualment com a inversió subvencionable el cost d'adquisició dels drets d'ocupació de llocs als mercats municipals, en els termes esmentats en el paràgraf primer.  
D) Millora o adequació del capital circulant a l'estructura financera de l'empresa, sempre que, simultàniament o en un període anterior a dos anys com a màxim, s'hagen realitzat inversions en actius fixos que siguen significatives i que no anaren destinades a la implantació d'una nova empresa, i sempre que la destinació no siga la reconstitució de tresoreria.  
3. Als efectes regulats en aquesta secció la inversió mínima proposada i ajustada a les condicions establides en aquesta ordre no podrà ser inferior a 1.500.000 de pessetes.  
Article 29. Quantia de les ajudes  
1. Les ajudes que s'assignen s'aplicaran a la reducció del principal dels préstecs que resulten autoritzats.  
Els préstecs a autoritzar no podran superar:  
- El 70% del total de les inversions previstes en l'article 28.2, apartats A), B) i C) , per a actius fixos, sense que superen la quantia de 04.015.446 de pessetes.  
- El 30% del total de les inversions previstes en l'article 28.2, apartat D), per a circulant, sense que supere la quantia de 79.425.499 de pessetes.  
2. La subvenció que s'assigne a cada sol·licitud no superarà 6 punts de reducció del cost financer dels préstecs a què fa referència l'article 2.3 b) d'aquesta ordre, ni podrà superar el 20% del principal d'aquests.  
Secció tercera  
Ajudes directes  
Article 30. Modalitats i quantia d'ajudes  
En matèria de modernització de les pime comercials, la Conselleria d'Indústria i Comerç concedirà ajudes directes per a la realització de les següents actuacions:  
1) Revitalització comercial en centres històrics comercials.  
a) Renovació i desenvolupament comercial als centres històrics dels municipis d'Alcoi, Alacant, Castelló, Elx, Gandia, Xàbia, Morella, Ontinyent, Orihuela, València, la Vila Joiosa, Xàtiva i Xixona.  
En aquests centres històrics les ajudes s'aplicaran a la realització d'inversions que comporten una transformació significativa en l'establiment a nivell de producte, gestió, imatge i/o tecnologia, sempre que ocupen baixos comercials i contribuïsquen a la revitalització i consolidació de les trames urbanes que integren els centres comercials tradicionals en els quals s'ubiquen, l'àmbit dels quals l'haja definit la Direcció General de Comerç. Podran concedir-se subvencions de fins al 15% amb el límit de 2.000.000 de pessetes per establiment preexistent i establit en carrers en què hi haja activitat econòmica en més del 70% dels locals, sent almenys el 50% d'aquests activitat comercial. En el supòsit que l'establiment s'ubique en carrers que no arriben als percentatges abans esmentats la subvenció serà de fins al 20% amb el límit de 3.000.000 de pessetes i, també es podrà donar suport, en aquest cas, a les implantacions de comerç.  
b) Per a la implantació o transformació, amb adequació de la part externa, d'establiments ubicats en aquelles àrees comercials que en aquest exercici o en l'anterior siguen objecte d'adequació funcional a l'ús per a vianants, podran concedir-se suports fins al 20% de les inversions a realitzar, amb un límit de 2.000.000 de pessetes per establiment.  
A aquests efectes s'entendrà per l'adequació a què fa referència el paràgraf anterior, aquella que comporte l'ampliació de l'espai d'ús per a vianants sobre l'anterior a l'esmentada adequació.  
2) Modernització, transformació, trasllat i adequació dels establiments comercials ja situats en les zones d'influència de noves formes comercials.  
Per a la modernització, transformació, trasllat i adequació dels establiments comercials ja existents a les zones d'influència de noves formes comercials. Els projectes hauran d'anar adreçats a l'execució d'inversions que contribuïsquen a millorar-ne la posició comercial i/o l'ampliació i sempre que l'oferta coincidisca clarament amb la de la nova forma comercial.  
El percentatge màxim de subvenció serà de fins al 20%, sense superar la quantitat d'1.000.000 de pessetes per establiment.  
3) Foment de l'associacionisme  
a) Suport de fins al 20% dels recursos invertits per l'empresa comercial, per a la participació o l'accés a la forma associativa, independentement de la forma jurídica, amb un límit d'1.000.000 de pessetes per establiment.  
b) Subvenció de fins al 20% de la inversió en immobilitzat necessària en l'establiment comercial per a adequar-se a les condicions establides per la forma associativa, sense que es supere la quantitat d'1.500.000 pessetes per establiment i comerciant preexistent.  
En aquest cas, es considerarà inversió necessària aquella que determine la forma associada per mitjà de l'aportació del document que especifique les condicions i normes que han de reunir els nous associats.  
4) Foment de la millora de l'equipament i la gestió dels establiments que hi ha per mitjà de la introducció de tecnologia informàtica.  
Per a actuacions referents a la introducció de tecnologia informàtica podran concedir-se subvencions de fins al 25%, amb un límit de 500.000 pessetes per establiment i comerciant preexistent, del cost de les aplicacions i l'equipament tecnològic que comporte, almenys, la informatització de la gestió comercial i un control i seguiment del producte que s'ha de comercialitzar.  
5) Tecnificació de magatzems i establiment majoristes  
Per a la tecnificació (per mitjà de la introducció de noves tecnologies i aplicacions) de magatzems i establiments majoristes, es podran concedir suports de fins al 20% de la inversió que s'ha de realitzar sempre que representen una substancial millora en la logística i/o informació de l'empresa. A l'efecte del que es regula en aquest punt es considerarà inversió, els estudis previs que pogueren realitzar-se per a determinar les inversions i accions a desenvolupar. La subvenció no superarà la quantitat de 5.000.000 de pessetes per empresa.  
6) Modernització i adequació dels establiments comercials que desenvolupen la seua activitat econòmica en una unitat agrupada físicament.  
Per a la modernització i l'adequació dels establiments comercials que desenvolupen la seua activitat econòmica en una unitat agrupada físicament podran concedir-se:  
a) Subvencions de fins al 20% del cost assumit per cadascun dels comerciants establits en la unitat física (mercat, galeria comercial...) en l'adequació del seu establiment, o dels espais comuns de l'esmentada unitat, a un projecte global de reforma, modernització, equipament i/o modificació d'imatge de l'esmentat entorn físic. La subvenció a concedir no podrà superar la quantitat d'1.500.000 pessetes per establiment.  
b) Per a la implantació, modernització o transformació del punt de venda, ubicat en unitats de comerç minorista agrupat físicament i bàsicament alimentari, podran concedir-se ajudes de fins al 20% amb un límit d'1.000.000 de pessetes. En aquest cas es valorarà la introducció de millores tecnològiques.  
Si a més comporta una notable ampliació de la superfície de vendes en aquesta unitat física, la subvenció podrà augmentar-se fins al 25%, amb un límit d'1.500.000 pessetes.  
7) Foment del relleu generacional  
Per al foment del relleu generacional en el comerç podran concedir-se subvencions de fins al 25% de la inversió que el nou titular realitze en l'establiment per actualitzar-ne la gestió i la imatge a les tècniques i tendències actuals. Per a accedir a aquestes ajudes, el comerç haurà de tenir un mínim de 10 anys d'antiguitat amb l'anterior titular, que haurà de tenir almenys 55 anys d'edat, i el nou titular, menys de 35 anys, (en el moment en què es formalitze el relleu) i aquest haurà d'aportar un projecte que incloga les millores a nivell d'infraestructura, imatge i gestió.  
La subvenció a concedir no podrà superar la quantitat de 3.000.000 de pessetes per establiment.  
Per a la determinació del percentatge al qual es podrà donar suport en cada cas, es valorarà:  
- Adequació del projecte a les tendències actuals del comerç i del consumidor i/o usuari.  
- Experiència i/o formació demostrada.  
- Vinculació existent entre el sol·licitant i el titular actual.  
En tot cas el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.  
8) Foment del desenvolupament d'implantació de plans de qualitat en les empreses comercials.  
Per al foment de la implantació o el desenvolupament de plans de qualitat en les empreses comercials podran concedir-se suports de fins al 25% de les despeses de diagnosis i inversions que comporten la implantació d'accions en aspectes organitzatius i funcionals que milloren el funcionament i els serveis de l'empresa. La subvenció màxima a concedir per empresa preexistent serà de 2.500.000 de pessetes si comporta inversions, i 500.000 pessetes si únicament es tracta d'estudis de diagnosi.  
9) Foment d'estructures interempresarials.  
Per a fomentar les estructures interempresarials podran concedir-se suports fins al 25% de la despesa a realitzar, sempre que almenys 3 empreses del sector comercial promoguen la realització de:  
a) Estudis d'implantació o desenvolupament d'estructures interempresarials.  
b) Estudis d'implantació de xarxes de franquícia.  
c) Costos de creació o desenvolupament d'aplicacions informàtiques que permeten el desenvolupament d'una gestió comercial integrada.  
d) Inversions derivades de les accions anteriors.  
L'ajuda es concedirà proporcionalment a l'aportació al projecte de cadascuna de les empreses i en tot cas el total no serà superior a 1.500.000 de pessetes per als supòsits a), b) i c) i 3.000.000 de pessetes si ,a més, inclou el supòsit d).  
10). Millora de la dotació comercial en municipis de menys de 3.000 habitants.  
Per a la implantació d'establiments de comerços minoristes bàsicament alimentaris, sempre que es tracte de comerç associat o integrat, i a poblacions de menys de 3.000 habitants de dret, podran concedir-se suports de fins al 25% de la inversió a realitzar amb el límit d'1.500.000 pessetes per establiment.  
En tot cas, no podrà concedir-se més d'una subvenció, de les que es regulen en aquest article, per a les diferents partides del pressupost d'inversió que es presente, i la inversió proposada i subvencionable no podrà ser inferior a 1.000.000 de pessetes, excepte per a les ajudes previstes en els punts 3 a) i 4 i els estudis previstos en els punts 8 i 9 d'aquest article.  
TíTOL V  
Suport a la cooperació i integració comercial  
Article 31. Objecto   
L'objecte de les ajudes regulades en aquest títol és potenciar els acords de cooperació, tant a escala empresarial, fomentant l'agrupació de les entitats de comerç a fi que adquirisquen les dimensions suficients per a la prestació de serveis, com entre l'administració local i autonòmica, a l'efecte de potenciar les actuacions que permeten modernitzar les estructures comercials de cada localitat.  
CAPíTOL I  
Corporacions locals  
Article 32. Objecte i beneficiaris  
Podran accedir a aquestes ajudes les entitats locals i les empreses de titularitat municipal o mixtes, que promoguen projectes l'objecte dels quals siga:  
a) La prestació de serveis al sector comercial  
b) La coordinació de les actuacions de promoció del comerç local.  
c) El disseny de plans comercials específics per a cada localitat.  
Article 33. Modalitats i quanties d'ajudes   
Les ajudes podran consistir en:  
a) Subvenció de fins al 70% del cost efectiu per a la implantació i manteniment de l'estructura tècnico-operativa d'unitats administratives de foment i desenvolupament comercial.  
b) Subvenció, de fins al 50%, perquè les esmentades unitats administratives realitzen les accions que tinguen com a objectiu la consecució dels fins previstos en l'article anterior. Excepcionalment aquestes subvencions podran arribar al 100% del cost efectiu quan es tracte d'accions de caràcter col·lectiu.  
c) Subvenció, que podrà arribar al 100% del cost efectiu, per a equipament en software i/o hardware que comporte una millora en la gestió i prestació de serveis, així com que faça possible la connexió en xarxa d'aquestes unitats, tant entre si com amb altres organismes o centres de gestió directament relacionats amb el sector de la distribució comercial.  
Article 34. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol, es presentaran amb anterioritat a la realització de l'actuació projectada, acompanyades, a més de l'establida amb caràcter general, de la documentació següent, si s'escau:  
a) Certificat de l'acord de l'òrgan facultat per a això, on s'expresse la voluntat de sol·licitar-hi la subvenció.  
b) Declaració de les fonts de finançament.   
2. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
CAPíTOL II  
Entitats de comerç  
Article 35. Objecte i beneficiaris  
Podran accedir a aquestes ajudes les federacions i/o agrupacions d'associacions o de gremis que promoguen la prestació als associats, d'aquells serveis que redunden positivament en la seua posició competitiva i que comporten per a aquests un valor afegit.  
Article 36. Modalitats d'ajuda  
1) Les ajudes es destinaran a:  
a) Implantació i manteniment d'estructures tècnico-operatives que facen possible, des d'un punt de vista de gestió gerencial, l'accés per part de les associacions i dels comerciants a títol individual, a activitats formatives, d'assessoria tècnica, i gestió majorista de serveis.  
b) Realització de projectes que creen serveis comuns, organitzen grups de compra o que procuren la millora de la gestió dels associats.  
c) Campanyes genèriques de publicitat que tinguen com a objectiu la promoció i/o animació comercial tant des d'un punt de vista zonal com sectorial.  
2) Les ajudes seran decreixents i no podran superar els 5 anys, i no generaran cap dret a l'obtenció d'aquestes en anys posteriors, i la seua percepció estarà condicionada al compliment dels objectius a què fa referència l'article anterior i als crèdits assignats per a aquesta finalitat.  
Article 37. Quantia de les ajudes  
a) Subvenció de fins al 75% del cost efectiu per a la implantació i el manteniment de l'estructura tècnico-operativa dels gabinets o gerències tècniques, així com per als costos de lloguer de les seus, amb un límit de 500.000 pessetes per a aquest últim concepte per entitat i any.   
b) Subvenció, que podrà arribar al 50% del cost efectiu, per a la contractació de serveis externs, sempre que aquests no puguen ser assumits per aquestes entitats i que recullen algun o tots els aspectes reflectits en l'apartat b) de l'article anterior, amb un límit d'1.000.000 de pessetes per entitat i any.  
c) Subvenció de fins al 90% del cost efectiu per a equipament en software i/o hardware que comporten una millora en la gestió i prestació de serveis, així com que faça possible la connexió en xarxa d'aquestes unitats, tant entre si com amb altres organismes o centres de gestió directament relacionades amb el sector de la distribució comercial.  
d) Subvencions de fins al 50% per a la realització de campanyes de publicitat per a aquests col·lectius. Aquest percentatge podrà superar-se d'acord amb la seua repercussió territorial o sectorial.  
Article 38. Criteris d'avaluació  
Per a la concessió de les ajudes sol·licitades i si s'escau per a la determinació de la quantia, es valoraran, entre altres, els següents aspectes:  
a) La repercussió del projecte en la modernització del sector comercial.  
b) El grau d'implantació territorial i/o sectorial.  
c) El nombre d'associacions i/o gremis afiliats, així com el nombre de comerciants associats a cadascun d'ells.  
d) Les activitats realitzades durant l'últim exercici.  
e) El programa d'activitats presentat per a l'exercici en curs.  
f) El grau d'autofinançament, tenint en compte les quotes percebudes i els serveis cobrats.  
Article 39. Presentació de sol·licituds i termini  
1. Les sol·licituds per a l'obtenció de les ajudes a què es refereix aquest capítol es presentaran amb anterioritat a la realització de l'actuació projectada, acompanyades a més de l'establida amb caràcter general, de la documentació següent que s'escaiga:  
a) Memòria d'activitats de l'any anterior.   
b) Compte de resultats de l'exercici anterior, d'acord amb els criteris del pla comptable corresponent.  
c) Certificat del secretari en el qual conste en data 31 de desembre, el nombre d'associacions i/o gremis associats, i la relació actualitzada d'afiliats a cadascuna de les associacions i/o gremis en aquesta mateixa data.  
d) Certificat del secretari de les quotes recaptades en l'últim exercici, així com el barem utilitzat per a la fixació d'aquestes.  
e) Relació del personal contractat, així com memòria de les funcions realitzades per aquests i dels mitjans tècnics de què disposen, amb data 31 de desembre de l'any anterior.  
2. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
CAPíTOL III  
Agrupacions de comerciants  
Article 40. Objecte i beneficiaris  
Podran accedir a aquestes ajudes les agrupacions d'empreses comercials en les diferents formes de comerç associat i integrat, amb independència de la forma jurídica que adopten, sempre que compten amb l'habilitació legal necessària i promoguen:   
a) La realització de projectes de caràcter anual que tinguen com a objectiu la promoció del comerç associat.  
b) El manteniment de gabinets d'assessorament tècnic.  
Article 41. Modalitats i quanties d'ajudes  
1. Les ajudes podran consistir en:   
a) Subvencions decreixents durant tres anys i podrà arribar al 70% del cost efectiu durant el primer any per al manteniment de gabinets d'assessorament tècnic comercial. Per al període restant, les ajudes podran arribar, com a màxim, el 50% durant el segon any y el 30% el tercer any.  
b) Subvencions de fins a 50% per a la realització de projectes de promoció i/o animació comercial.  
2. L'obtenció d'aquestes ajudes durant un exercici no generarà cap dret a l'obtenció d'aquestes en anys posteriors i la percepció estarà condicionada al compliment dels objectius a què fa referència l'article anterior i als crèdits assignats per a aquesta finalitat.  
Article 42. Criteris d'avaluació  
Per a la concessió de l'ajuda i si s'escau la determinació de la quantia es prendrà en consideració, entre altres aspectes, la incidència del projecte en la modernització del sector, la incidència territorial i/o sectorial d'aquest, així com el grau d'implantació de l'associació.  
Article 43. Presentació de sol·licituds i termini  
El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
TíTOL VI  
Audes en matèria de promoció comercial  
Article 44. Objecte  
Les ajudes establides en aquest títol tenen per objecte afavorir la promoció i la comercialització dels productes valencians, així com contribuir a la realització d'accions que permeten incrementar i consolidar la presència d'aquests en els principals mercats, millorant el nivell de competitivitat de les empreses de la Comunitat Valenciana.  
CAPíTOL I  
Suport a la promoció de fires comercials oficials   
de la Comunitat Valenciana  
Article 45. Beneficiaris  
Podran acollir-se a les ajudes previstes en aquest capítol, les institucions firals de la Comunitat Valenciana, les cambres oficials de Comerç i Navegació de la Comunitat Valenciana, els ajuntaments i altres entitats que organitzen fires comercials oficialment reconegudes.  
Article 46. Modalitats d'ajuda  
Les ajudes es destinaran a atendre les despeses derivades de les accions de promoció del certamen o manifestació firal, tals com publicitat en mitjans de comunicació, material de promoció, captació i borsa de viatge per a visitants i expositors, edició de catàlegs, organització d'actes de presentació de la fira i altres despeses de promoció del certamen.  
Article 47. Criteris d'avaluació  
Per a la concessió de les ajudes, i si s'escau per a la determinació de la quantia es consideraran, entre altres aspectes, el tipus d'acció, la incidència sectorial i territorial, així com l'evolució de la manifestació firal i l'esforç de promoció realitzat en anteriors edicions.  
Article 48. Quantia de les ajudes  
Les ajudes per a les accions previstes en l'article 45 d'aquesta ordre no podran excedir al 75% del cost del projecte.  
Article 49. Presentació de sol·licituds i termini  
El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
CAPíTOL II  
Suport a la realització d'accions de promoció i de   
comercialització exterior dels productes valencians  
Secció primera  
Desenvolupades per Cambres de Comerç de la Comunitat   
Valenciana, institucions i associacions empresarials  
Article 50. Objecte i beneficiaris  
1. Podran acollir-se a les ajudes previstes en aquest capítol les Cambres de Comerç de la Comunitat Valenciana, institucions i associacions empresarials que realitzen alguna de les següents accions:  
A) Presentació agrupada de l'oferta valenciana en fires internacionals que a criteri de la Direcció General de Comerç es consideren prioritàries.  
Podran tenir la consideració de despeses subvencionables les relatives a:  
- Contractació d'espai, decoració i modulació de l'estand.  
- Transport de mostres.  
- Publicitat, relacions públiques i material de promoció que tinga relació directa amb la participació en la fira.  
- Desplaçament i allotjament del coordinador de la participació agrupada (borsa de viatge).  
B) Missions comercials l'objectiu de les quals siga l'obertura de nous mercats o la consolidació dels existents.  
C) Viatges de prospecció que tinguen per objecte la investigació d'un mercat per a un producte o sector de producció.  
D) Missions inverses l'objectiu de les quals siga l'atracció de compradors o prescriptors foranis, potencials demandants directes de productes de la Comunitat Valenciana, així com d'aquells professionals que per la seua activitat puguen influir en la comercialització.  
Podran tenir la consideració de despeses subvencionables en les accions B), C) i D) les referides al desplaçament i allotjament del coordinador de la missió i/o viatge de prospecció i els de cada participant (borsa de viatge).  
E) Assessorament tècnic en comerç exterior, a fi de dotar de personal especialitzat amb titulació adequada a les associacions empresarials i altres entitats per facilitar assessorament a les empreses associades, així com gestionar i coordinar actuacions col·lectives de promoció comercial i de dinamització sectorial.  
La convocatòria de la contractació haurà d'anunciar-se en dos diaris de gran circulació de la província del domicili de l'entitat i es concedirà un termini de 15 dies per a la presentació de sol·licituds.  
En el procés de selecció podrà intervenir, amb veu però sense vot, un representant de la Direcció General de Comerç de la Conselleria d'Indústria i Comerç.  
La contractació de la persona seleccionada exigirà l'acord majoritari de l'òrgan col·legiat rector de l'entitat.  
Tindran la condició de despeses subvencionables les degudes al cost empresarial de les retribucions i de la seguretat social de la persona contractada, amb un màxim d'ajuda anual de 3.000.000 de pessetes.  
F) Confecció de catàlegs o repertoris sectorials destinats primordialment al mercat exterior que s'hauran d'editar en almenys dos idiomes, un dels quals haurà de ser diferents de les llengües oficials espanyoles.  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del cost del catàleg o repertori imputable a les empreses valencianes.  
Podran tenir la consideració de despeses subvencionables les relatives a:  
- Disseny i confecció del catàleg o repertori que incloga els honoraris professionals.  
- Edició i impressió del catàleg o repertori.  
G) Organització de conferències, seminaris, jornades, meses redones i altres accions informatives que tinguen com a objectiu aspectes relacionats amb el comerç exterior de rellevant interés per als sectors productius de la Comunitat Valenciana.  
Podran tenir la consideració de despeses subvencionables aquelles que s'originen per l'organització i realització de les accions formatives, com honoraris, material didàctics, publicitat, entre d'altres.  
H) Activitats que fomenten la creació i potenciació de consorcis d'exportació.  
Podran tenir la consideració de despeses subvencionables, tant les despeses de personal especialitzat com les derivades de la contractació d'empreses de consulta o de serveis per aquesta finalitat.  
I) Altres activitats diferents a les que ja es preveuen, o altres despeses que a pesar de no estar recollides en els apartats anteriors, a criteri de la Direcció General de Comerç, incidisquen en la promoció comercial dels productes valencians.  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no excedisca el 75% del cost de l'activitat; en aquest cas la subvenció quedarà reduïda en l'excés. No obstant això, i amb caràcter excepcional, aquest límit podrà ampliar-se fins a cobrir l'import total del cost de l'activitat.  
Article 51. Criteris d'avaluació i quantia de les ajudes   
1. Per a la concessió de l'ajuda i si s'escau per a la determinació de la quantia, s'hauran de tenir en compte, entre altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, així com la inclusió de l'acció en un programa anual de promoció, i si s'escau, l'informe favorable de l'IVEX.  
2. Les ajudes que concedeix la Conselleria d'Indústria i Comerç per a les accions previstes en aquesta secció no podran excedir el 75% del cost total de l'acció programada.  
Article 52. Presentació de sol·licituds i termini  
1. Les sol·licituds es presentaran amb anterioritat a la finalització de l'activitat per a la qual se sol·licita l'ajuda.  
2. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 31 de març de 1996.  
Secció segona  
Desenvolupades per les petites i mitjanes empreses (pime)  
 i els consorcis d'exportació de la Comunitat Valenciana  
Article 53. Beneficiaris  
Podran acollir-se a les ajudes previstes en aquest capítol:  
1. Petites i mitjanes empreses (pime) establides a la Comunitat Valenciana que reunisquen els requisits establits en l'article 25 d'aquesta ordre.  
2. Consorcis d'exportació de pime amb personalitat jurídica independent de la dels seus membres i amb domicili social a la Comunitat Valenciana. El nombre de pime integrades en el consorci serà com a mínim de tres.  
Article 54. Modalitats d'ajuda  
1. Seran subvencionables les accions de promoció portades a cap per pime i consorcis d'exportació que s'indiquen a continuació:  
A) Participació agrupada en fires o certàmens comercials internacionals que a criteri de la Direcció General de Comerç es consideren prioritaris a escala sectorial.  
Podran tenir la consideració de despeses subvencionables les relatives a:  
- Contractació d'espai, decoració i modulació de l'estand.  
- Transport de mostres.  
- Publicitat, relacions públiques i material de promoció que tinga relació directa amb la participació en la fira.  
- Desplaçament i allotjament del representant del consorci que coordine la participació agrupada (borsa de viatge).  
B) Participació en missions comercials organitzades per cambres de Comerç, institucions i associacions empresarials l'objectiu de les qual siga l'obertura de nous mercats o la consolidació dels ja existents.  
Podran tenir la consideració de despeses subvencionables els relatius al desplaçament i allotjament d'un representant de l'empresa o consorci (borsa de viatge).  
C) Participació individual en fires o certàmens comercials en l'exterior que a criteri de la Direcció General de Comerç revesteixen d'importància estratègica sectorial per a l'obertura de nous mercats, sempre que en l'esmentada manifestació firal no hi haja pavelló oficial de l'Institut de Comerç Exterior (ICEX) i/o participació agrupada de l'oferta sectorial de la Comunitat Valenciana que ja haja sigut objecte d'ajuda.  
Podran tenir també la consideració de despeses subvencionables les relatives a la contractació d'espai, així com modulació i decoració d'aquest.  
2. Les ajudes podran consistir en subvencions directes o en suport a les operacions de crèdit que les empreses concerten per a finançar accions de promoció, d'acord amb els convenis de col·laboració subscrits per la Conselleria d'Indústria i Comerç i les entitats financeres per afavorir la comercialització exterior de les empreses valencianes.  
En els esmentats convenis de col·laboració es detallaran les condicions financeres de cada tipus d'operació creditícia.  
3. Les ajudes per a les accions previstes en aquesta secció, seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no excedisca el 75% del cost de l'activitat; en aquest cas la subvenció quedarà reduïda en l'excés.  
Article 55. Criteris d'avaluació i quantia de les ajudes   
1. Per a la concessió de l'ajuda i si s'escau per a la determinació de la quantia, es tindran en compte, entre altres aspectes, la incidència del projecte en la millora de la promoció i comercialització dels productes valencians, la trajectòria exportadora o l'inici a l'exportació per part de l'empresa o el consorci, l'obertura o consolidació dels mercats exteriors, la inclusió de l'acció en un programa anual i, si s'escau, l'informe favorable de l'IVEX.  
2. Les ajudes que concedeix la Conselleria d'Indústria i Comerç per a les accions previstes en aquesta secció no podran excedir el 75% del cost total de l'acció programada.  
Article 56. Presentació de sol·licituds i termini  
1. Les sol·licituds es presentaran amb anterioritat a la finalització de l'activitat per a la qual se sol·licita l'ajuda.  
2. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 30 de juny de 1996.  
DISPOSICIONS ADDICIONALS  
Primera  
Per a l'exercici 1996, i de conformitat amb el que estableix la Llei 9/1995, de 31 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible per a cada finalitat, amb càrrec a la secció, programa, línies i imports globals que a continuació es detallen:  
Secció 11. Programa 622.10: Ordenació i Promoció Comercial  
Línia 4,01 Codi 147 Import global: 210.278.526 de pessetes  
Línia 4,02 Codi 148 Import global: 2.000.000 de pessetes.   
Línia 4,03 Codi 150 Import global: 204.430.751 de pessetes.   
Línia 7,01 Codi 146 Import global: 043.725.111 de pessetes.   
Segona   
En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on es presentaren o, si s'escau, s'emeteres, i sempre que no hagen transcorregut més de cinc anys des de la finalització del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà exigir-ne al sol·licitant la presentació o, si de cas hi manca, l'acreditació per altres mitjans dels requisits a què es refereix el document.  
DISPOSICIó TRANSITòRIA  
Primera  
Les sol·licituds de concessió d'ajudes que s'hagueren presentat amb anterioritat a l'entrada en vigor d'aquesta ordre, es tramitaran i resoldran d'acord amb el que s'hi estableix.  
DISPOSICIó DEROGATòRIA  
única  
Queda derogada l'Ordre de 26 de gener de 1995, de la Conselleria d'Indústria, Comerç i Turisme per la qual es regulen les ajudes al sector de la distribució en matèria de formació, reforma d'estructures comercials i promoció comercial.  
DISPOSICIONS FINALS  
Primera  
Es faculta la Direcció General de Comerç perquè dicte les resolucions necessàries per al desenvolupament, eficàcia i execució d'aquesta ordre.  
Segona  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 1 de març de 1996  
El conseller d'Indústria i Comerç,  
DIEGO SUCH PÉREZ  
ANNEX I  
A) Venda major o menor de:  
- Productes d'alimentació i begudes (sense consum en el propi establiment)  
- Productes tèxtils, confecció, calçat i complements.  
- Productes de perfumeria, drogueria i químics.  
- Articles per a l'equipament, manteniment i funcionament de la llar.  
- Vehicles automòbils, motocicletes, bicicletes i els seus accessoris.  
- Altre comerç:  
- Equipament d'oficina.  
- Maquinària i ferreteria.  
- Aparells i instruments mèdics, ortopèdics, òptics i fotogràfics.  
- Llibreria, papereria, objectes d'escriptori, premsa i revistes.  
- Joieria, rellotgeria, argenteria i bijuteria.  
- Joguets i articles d'esport.  
- Llavors, adobs, flors, plantes, animals xicotets i complements.  
- Basar i articles de regal.  
B) Serveis personals:  
- Tintoreries i bugaderies.


Còpia Permalink ELI